NAPSUGÁR ÓVODA

2337 DÉLEGYHÁZA, ÁRPÁD UTCA 6.

TEL/FAX: 06-24/212-070

**A NAPSUGÁR ÓVODA ÉS A CSALÁDI NAPKÖZI BESZÁMOLÓJA A 2013-2014 NEVELÉSI ÉVRŐL**

Tisztelt Polgármester Úr, Jegyző Asszony, Képviselő Testület!

Szeptemberben a nevelési évet 143 kisgyermekkel indítottuk 6 csoporttal. Minden csoportban szakképzett óvónő és dajka foglalkozik a gyermekekkel (csoportonként 2 óvodapedagógus és 1 dajka). A nevelési év kezdetekor 3 óvodapedagógust, 1 dajkát, 1 óvodatitkárt és 1 négy órás dajkát tudtam alkalmazni.

2014. januárjától 2 fő pedagógiai asszisztens csatlakozott nevelőinkhez, az egyik dajkát átképeztük pedagógiai asszisztenssé , a 4 órás dajkát 8 órásra tettem át.

Év végére a gyermekek létszáma 147 fő lett.

Nagy sajnálattal vettem tudomásul, hogy a kistérségi társulás keretében működő nevelési tanácsadó átszervezése miatt a délegyházi óvoda részére megszűnt. Így átkerültünk a KLEBELSBERG Intézmény Fenntartó Központ Szigetszentmiklósi részlegébe. A nevelési intézmény vezetője, munkatárs hiányában nem tudta biztosítani számunkra a logopédiai, fejlesztőpedagógiai foglalkozásokat a gyermekek számára. Így ebben az évben, sajnos a felmérésen kívül, a rászoruló gyermekek fejlesztését nem tudtuk biztosítani. Egyedül a pszichológiai ellátás volt zökkenőmentes, ebben külön segítséget nyújtott Balogh Péter pszichológus.

Intézményünkben, ebben a nevelési évben is volt katolikus és református hitoktatás, angol nyelvoktatás és társastánc.

Az idei évben is több alkalommal voltak kirándulni, bábszínházba, játszóházba, mezítlábas parkba. Sokszor tartottak óvodánkban bábelőadást és zenés mesejátékot.

A nevelési év folyamán kollegáim lelkiismeretesen végezték munkájukat, mindent megtettek azért, hogy az óvodás gyermekek jól érezzék magukat, képességeiket, tudásukat megfelelően képezzék.

Gyermekeink örömmel vettek részt a községi rendezvényeken.

Nevelőink részt vettek továbbképzéseken, tanfolyamokon, egy alkalommal a kiskunlacházi óvoda pedagógusaival közösen itt helyben tartottunk értekezletet.

Hosszú évek óta ballagtatok gyermekeket, de még mindig érzelmileg nagy hatással van rám. Jelenleg 41 fő gyermek megy iskolába, 6 fő még egy évig részt vesz az óvodai nevelésben.

Nagyon örülünk a szép új Óvodánknak, jó érzés ilyen körülmények közé bejönni dolgozni és nevelni a jövő felnövekvő nemzedékét.

Ami, problémát jelent számomra, most - a meleg idő bekövetkeztével,- hogy a csoportszobák nagyon melegek, szeretném kérni Polgármester Urat és a Tisztelt Képviselő Testületet, hogy a terasz résznek a ponyvával történő befedése, nagyban segítené helyzetünk megoldását.

Udvarunk jelenlegi állapota kifogásolható, szinte egyáltalán nincs árnyékos terület. Szükségünk lenne gyorsan növő fák telepítésére, locsolórendszer kialakítására.

Szeretném a gyermekek biztonsága érdekében az óvoda bejáratát elektromos nyitórendszerrel (mint, az általános iskolában) ellátni.

Úgy gondolom, hogy kiadásainkat minimálisra csökkentettük, ténylegesen csak a legszükségesebb dolgokat vásároltuk vagy rendeltük meg.

A májusi beiratkozáskor 35 új kisgyermeket írattak be, de számításaim szerint még van olyan gyermek, akit még nem írattak be a szülei!

A Családi Napközi engedélyezett létszáma 7 fő. A Családi Napközi létrehozása jó döntés volt az Önkormányzat részéről, mert úgy látszik, hogy egyre nagyobb az igény a Családi Napközi üzemeltetésére. A kollégák jól és lelkiismeretesen végzik munkájukat, kellőképpen felkészítik a gyermekeket az óvodai életre. A közös műsorok és rendezvények még gördülékenyebbé teszik a családi napközis gyermekek óvodába lépését.

Az idei évben két alkalommal volt ellenőrzés a Családi Napköziben.

Az év folyamán minden zökkenőmentesen zajlott, minden rendezvényt közösen tartottunk meg az óvodás gyermekekkel, így sokkal szorosabb a kapcsolat a két intézmény között. A leendő óvodásoknak is sokkal könnyebb lesz a beilleszkedés.

Nagyon takarékosan gazdálkodtam, csak a legszükségesebb dolgokat vásároltam. Nagy segítséget jelent, hogy a szülők egészségügyi csomaggal (WC-papír, papír zsebkendő, stb.) játékokkal, irodai eszközökkel segítenek bennünket!

Az udvar locsolását nem tudjuk megoldani, mivel nincs kialakítva öntözőrendszer. Egy kút fúrása szerintem megoldás lehetne a problémára. A gyermekek biztonsága érdekében a Családi Napközi kapuját is biztonságosabbá kellene tenni.

Tisztelettel: Czanik Lászlóné Óvoda és Csana vezető

Délegyháza 2014. 06. 23.