[](http://mek.oszk.hu/01100/01149/html/images/kolcseyf.jpg)**Kölcsey Művelődési Központ**

2337 Délegyháza

Szabadság tér 1-3.

Tel/Fax: 06-24/212-005

kolcseymuvhaz@delegyhaza.hu

**Beszámoló a XXII. Délegyházi Napokról és II. Népzenei és Néptánc Találkozóról**

Tisztelt Polgármester úr! Tisztelt Képviselő-testület!

2014-ben huszonkettedik alkalommal került megrendezésre a Délegyházi Napok rendezvénysorozat.

A műsorszámok kiválasztásánál fő elv volt, hogy olyan produkciókat mutassunk be a község lakóinak, melyeket Délegyházán még nem láthattak. A programok, a műsorszámok igen változatosak és színvonalasak voltak, akár a helyi fellépőkre, akár a vendégművészekre gondolunk. Mindenki találhatott kedvére való programot.

Az ünnepélyes megnyitó idén is nagyon magas színvonalú volt, a polgárrá avatás pedig különösen megható, s különleges volt, hogy minden gyermeket egyesével szólítottunk a színpadra.

A Facebookon történt közönségszavazás alapján történt együttes választás jó ötletnek bizonyult, a Children of Distance koncerten volt a legnagyobb a nézőszám. A vasárnapi koncertek előadóinak országos szintű ismertségének köszönhetően igen messziről is érkeztek vendégek.

A horgászverseny (valószínűleg ingyenessé tétele miatt) több érdeklődőt vonzott, mint az előző évben. A Tavirózsa Kutyasuli által rendezett kutyaszépségverseny nagy sikert aratott, számos jelentkező vett részt rajta, igen profi szervezés állt a háttérben. A többi meghirdetett versenyünkkel kapcsolatban (pálinkafőző verseny, cica szépségverseny) a jelentkezők száma sajnos nem a várakozásaink szerint alakult.

A vasárnap reggeli Istentisztelet helyszínéül lehet érdemesebb lenne a Szabadság teret választani, hogy még többen részt tudjanak venni rajta.

A Délegyházi Napok keretén belül, idén második alkalommal került megrendezésre községünkben népzenei és néptánc találkozó. Érkeztek hozzánk vendégek Dunavarsányból, Felsőpakonyból, Válról, Dabasról, Dabas-Sáriból és Halásztelekről is, illetve helyi csoportjaink, a Délegyházi Népdalkör, a Keringészavar Néptánc Együttes, a Hunyadi János Általános Iskola Mákvirágok Énekkara és a Délegyházi Citerazenekar is megtiszteltek minket előadásukkal. A találkozóról idén is pozitívak voltak a visszajelzések, mind a meghívott vendégek, mind a közönség nagyon jól érezte magát a hagyományőrző délutánon.

A tavalyi beszámolóban említett technikai problémákat igyekeztünk az idei szervezésnél szem előtt tartani. Úgy gondolom, mindegyiket sikerült idén elkerülnünk.

A mindig problémát jelentő időbeli csúszás idén szinte alig volt észlelhető. A helyi fellépők műsorszáma bizonyult csak idén is hosszabbnak, aminek oka, hogy a fellépők nem jól határozzák meg a műsoruk hosszát, ezt elkerülendő jövőre hosszabb blokkot kell hagyni a helyi fellépőknek, vagy szigorúbban kell venni a csoportok fellépési idejét.

A vendégek fogadása és a vendéglátás gördülékenyen zajlott, bár a vasárnapi találkozón a Csokréta Asszonyklubnak, a Margaréta Nyugdíjasklubnak és az Önkormányzat dolgozóinak idén sem volt könnyű dolguk, de nagyszerűen megoldották a feladatot.

Összességében a XXII. Délegyházi Napok rendezvényt sikeresnek értékelem, talán az elmúlt évek leggördülékenyebb falunapja volt, köszönhetően a Szervezőbizottság tagjainak, az Önkormányzat dolgozóinak, a Civil Szervezetek tagjainak és más önkéntes segítők együttműködésének, áldozatos munkájának. A Délegyházi Napok technikai hátterének színvonala is magasabb volt, mint az eddigi években, hiszen csodaszép, nagyobb színpadunk lett, illetve a Civilek Háza előtti fedett rész is nagyon jól sikerült, így vendégeinket kényelmes, árnyékos és kulturált helyen tudtuk megvendégelni.

Kérem beszámolóm elfogadását!

Délegyháza, 2014. június 26. Tisztelettel:

Derzsi Katalin

művelődésszervező